2014. ja 2015. aastal seisnes hooldus reaktori kõigi süsteemide, struktuuride ja komponentide ennetavas, korrigeerivas ning rikete kõrvaldamisega seotud hooldustöödes, nagu on kirjeldatud iga-aastases ja pikaajalises hoolduskavas. Neid töid tehti reaktori ohutuse ja töökindluse tagamiseks ning selleks, et hoida ära ebapiisavast hooldusest tulenevaid tahtmatuid seiskamisi. Edukalt tehti järgmised tegevused:

2015. aastaks kavandati üheksa käitamistsüklit 271 täisvõimsusega päevaga, kuid seda kasutati vaid 230 päeval. Peamine täisvõimsusega tööpäevade vähenemise põhjus oli tsükli 2015-08 tühistamine 2015. aasta oktoobris. See tsükkel jäeti vahele, kuna kontrollvarda süsteemi töös esines kõrvalekaldeid. Kontrolli ja analüüsi käigus ilmnes, et ühel reaktori võimsust reguleerival kontrollvardal oli tekkinud ebaoluline lõtk. Kuna selline lõtk ei avalda mingit mõju ei kontrollvarda tööle ega reaktori ohutusele, töötati kontrollvarraste kokkupanemiseks, kasutuselevõtmiseks ja hoolduseks või kontrolliks ennetavalt välja uus kord, et hoida ära selliseid olukordi tulevikus. See kord lisati ohutuspõhjendusse, mida seejärel hindasid reaktori ohutuse komitee ja Autoriteit Nucleaire Veiligheid en Stralingsbescherming (ANVS) – Madalmaade tuumavaldkonda reguleeriv asutus. ANVS esitas ametliku avalduse, et tal ei ole vastuväiteid reaktori taaskäivitamiseks. Tihevooreaktor taaskäivitati ohutult 2015. aasta detsembris. Pärast tihedat koostööd neetimise ekspertidega ning külaskäiku SAFARI reaktorisse (mille kontrollvarraste ehitus on sarnane) Lõuna-Aafrikas otsustati ka parandada kontrollvarda konstruktsiooni. Uues konstruktsioonis kasutatakse ohutusvaru parandamiseks teistsuguseid neete. Lisaks parandatakse ka kontrollvarda juhtalust, kasutades laagrites teistsugust materjali. Need muudatused tehakse 2018. ja 2019. aastal.

Pärast umbes neljakuulist plaanivälist seiskamist võeti tihevooreaktor tagasi kasutusse 2014. aasta veebruaris. Reaktori käitamistsükkel koosnes 216 tööpäevast ja planeeritud 4päevastest reaktori seiskamistest ning ühest pikemast 65päevasest hooldusperioodist 2014. aasta oktoobris ja novembris. See tähendab, et reaktor oli kasutatav peaaegu 100 % esialgses käitamiskavas ettenähtud ajast. Nimivõimsus sel perioodil oli 45 MW.

Tihevooreaktori omanik on Euroopa Aatomienergiaühendus (99 aastaks sõlmitud rendilepingu alusel). Tihevooreaktorit käitab tuumauuringute ja -konsultatsioonide rühm (Nuclear Research and Consultancy Group, NRG), kes ka hooldab tuumajaama ning juhib reaktoriga seotud äritegevust. Sellele on tegevusloa andnud Madalmaades tuumavaldkonda reguleeriv asutus KFD (Kernfysische Dienst). Vastavalt tuumaelektrijaamade suhtes kehtivale eeskirjale on NRG-l seadusjärgne kohustus teha korrapäraselt iga kümne aasta järel tihevooreaktori ohutusülevaatus.

·loa nõude kohased reaktorianuma korralised lekkekontrollid (0,02 MPa ülerõhu juures 24 tunni jooksul);

·primaarsüsteemi (reaktori surveanum, väljavoolu vähendajad, põhja all asuv jahutussüsteem ja primaartorustik primaarpumba hoones) ohutusega seotud osade kontrollimine käitamise käigus;

·teisese jahutussüsteemi puhastamine;

·avariivoolu diiselkütuse revideerimine.

2. Teadusuuringud ja isotoopide tootmine

2.1. Teadusuuringud

2014.–2015. aastal kasutati reaktorit järgmiste teaduslike tegevuste jaoks (millest paljud jätkusid ajavahemikust 2012–2013):

·tuumkütuse kiiritamise katsed eesmärgiga uurida tuumajäätmete radioaktiivse toksilisuse vähendamist; väikeste aktinoidide radioaktiivse muundumisega seotud tehnilised küsimused (tuumalõhustussaaduste kontrolli all hoidmise võime, tolmuvaba protsess, heeliumi põhjustatud paisumine);

·tuumkütuse nõuetekohasuse uurimine (nt kõrgtemperatuuri- ja sulasoolareaktori jaoks) ning kõrgtemperatuurireaktorites kasutatava grafiidi nõuetekohasuse uurimine;

·katsed uurimaks reaktori ehitusmaterjalide (grafiit, eriterased, keevisliited jne) lagunemist kiirituse toimel;

·tuumasünteesireaktori tehnoloogia: ITERi (rahvusvaheline katsetermotuumareaktor) varjes kasutamiseks kavandatava materjali kiiritamine ja selle kiiritusejärgne uurimine;

·materjalide standardimine (nt neutronhajumise meetodil jääkpinge mõõtmiseks paksudes kahe metalliga keevisliidetes).

2.2. Isotoopide tootmine

Petteni tihevooreaktoris toodetud meditsiinilisi raadioisotoope kasutatakse igal aastal kogu maailmas umbes 25 000 patsiendi puhul diagnoosimiseks ja raviks.

NRG tarnib kõnealuseid meditsiinilisi isotoope peamiselt radiofarmatseutilistele ettevõtetele. Molübdeen-99 on neist isotoopidest kõige olulisem. See on tehneetsium-99m lähteaine, olles kõige laialdasemalt kasutatav meditsiiniline isotoop kuvamisel, mis moodustab 80 % kõigist tuumadiagnostika protseduuridest. Sellel on oluline osa südamehaiguste diagnoosimisel ning seda kasutatakse ka vähidiagnostikas luude ja organite skaneerimisel. Lisaks arendatakse uusi ravimeetodeid, mille tõttu nõudlus (uute) isotoopide järele üha suureneb. Toodetud isotoopide pooldumisaega ja suurt nõudlust ravi järele arvesse võttes on väga oluline hästi toimiv õigeaegne logistikataristu.

Madalmaade ettevõtjate NRG, URENCO (tuumkütusega tegelev äriühing, kes käitab mitut uraani rikastamise tehast) ning TU Delfti (Delfti Tehnikaülikool) kogemused meditsiiniliste raadioisotoopide valdkonnas liideti hiljuti kokku ühenduseks „Dutch Isotope Valley“ (DIVA), mille teadmised, oskused, võimekus ja alternatiivsed tootmismeetodid (meditsiiniliste) isotoopide valdkonnas on piisavad maailmaturul osalemiseks. Võttes arvesse, et Kanadas Chalk Riveris asuv NRU reaktor lõpetab Mo-99 tootmise ning see kavatsetakse 2018. aastal sulgeda ning et Kanada plaanib ekspordi asemel keskenduda sisenõudlusele, avaneb DIVAle suurepärane võimalus selle lünga täitmiseks.

Selleks et teostada varade terviklikkuse kava, mis on eeltingimuseks tihevooreaktori ja selle abirajatiste käitamiseks 2024. aastani, andis Madalmaade valitsus NRG-le laenu oma emaettevõtja ECNi kaudu. Paralleelselt tõstis NRG kõigi oma teenuste hindu ja see võeti kõigi klientide poolt hästi vastu. NRG kuus peamist isotoopide klienti on väljendanud oma usaldust NRG vastu, kirjutades alla pikaajalisele tarnelepingule. See oli kordaläinud samm rahandusliku stabiilsuse ja vastupidavuse suunas.

Tihevooreaktor taasalustas tööd 14. veebruaril 2014 ja viis oma tootmiskava kõnealuse aasta jooksul plaanipäraselt täide. Sellega naases reaktor rahvusvahelisse vaatevälja kui üks suurimaid meditsiiniliste isotoopide tootjaid maailmas. 2015. aasta oktoobris jäi reaktoril üks tootmistsükkel vahele, kuid reaktor suudeti taaskäivitada 2015. aasta detsembris.